Analyse: Bornholm kan drive outdoor-turisme langt | Dansk Kyst- og Naturturisme
09.05.19 Analyse: Bornholm kan drive outdoor-turisme langt
Bornholm har en mangfoldig gruppe af outdoor-aktører – kendetegnet ved mange små og få større virksomheder. Branchen er præget af fagligt dygtige ildsjæle, som hver især brænder for deres sport og tilbyder outdoor-aktiviteter både til vands og til lands. Dertil har klippeøen nogle, for Danmark, helt unikke naturskabte rammer for outdoor-aktiviteter med klipper og urfjelde.
Faciliteter, infrastruktur og fysiske rammer – udover de naturskabte – skal dog forbedres, hvis outdoor-aktørerne med deres udbud af aktiviteter skal kunne servicere den brede målgruppe af outdoor-turister optimalt.
Bornholm har et stort potentiale som outdoor-destination. Det underbygger en ny analyse, der har undersøgt mulighederne for et outdoor-center på Bornholm. Foto: Destination Bornholm
I Vækstprojekt Bornholm har man arbejdet på at styrke outdoor-turismen på Bornholm gennem udvikling af fysiske rammer, infrastruktur, undersøgelser og samarbejde for at sikre vækst og beskæftigelse på øen. Som en del af projektet er der nu foretaget en analyse af potentialerne og mulighederne ved at etablere et fysisk outdoor-center på Bornholm.
”Studiet viser, at vi er langt med arbejdet med outdoor-turisme, ikke mindst grundet dygtige erhvervsdrivende, som har vilje og lyst til mere. Allerede i dag rejser 16 % af de tilrejsende danskere efter outdoor-aktiviteter, og der er potentiale til meget mere. Et samlet Bornholm har en væsentlig opgave i at udbygge infrastruktur og services, der kan understøtte outdoor-turisme – særligt i efteråret, om vinteren og i foråret,” siger Pernille Kofod Lydolph, direktør Destination Bornholm.
Et outdoor-center skal være med til at synliggøre og samle outdoor-aktiviteter på Bornholm. Samtidig skal centret være med til at realisere de forretningsmæssige potentialer i at drive forretning baseret på outdoor-oplevelser.
”Et outdoor-center vil være med til, for gæsten, at styrke mangfoldigheden af outdoor-aktiviteter på Bornholm, fordi gæsterne bliver guidet til flere oplevelser, som de ikke nødvendigvis ville have fundet. Samtidig kan det over tid også være med til at skabe nye sæsoner for turismen på Bornholm og tiltrække nye outdoor-aktører, fordi der bliver skabt endnu stærkere grobund for at drive en forretning, der tilbyder outdoor-oplevelser,” siger Jacob R. Kirkegaard Larsen, destinationsudviklingschef hos Dansk Kyst- og Naturturisme.
Læs kort udgave af rapporten her
Eller læs mere på Destination Bornholms hjemmeside